钦定古今图书集成/明伦汇编/官常典/第425卷 > 汉
## 钦定古今图书集成/明伦汇编/官常典/第425卷 > 汉

汉承秦制，设少府，掌山海池泽之税，以给共养。尚书
符节等十六官令丞，胞人等三长丞，上林等十池监，
中书谒者等八官令丞，诸仆射署长、黄门皆属之。
按《汉书百官公卿表》：少府，秦官，掌山海池泽之税，以
给共养，有六丞。

〈注〉应劭曰：“名曰禁钱，以给私养，自别为藏，少者小也，故称少府。”师古曰：“大司农供军国之用，少府以养天子也。”

属官有“尚书，符节、太医、太官、汤官、导官、乐府、若卢、考
工室、左弋居室、甘泉居室、左右司空、东织、西织、东园
匠十六官令丞。”

〈注〉服虔曰：“若卢，诏狱也。”邓展曰：“旧洛阳两狱，一名若卢，主受亲戚妇女。”如淳曰：“若卢，官名也，藏兵器。”《品令》曰：“若卢郎中二十人，主弩射。《汉仪注》有若卢狱令，主治库兵、将相大臣。”臣瓒曰：“冬官为考工，主作器械也。”师古曰：“太官主膳食，汤官主饼饵，导官主择米。若卢，如说是也。左弋，地名。东园匠，主作陵内器物者也。”

又“《胞人都水均》官三长丞。”

〈注〉师古曰：“胞人，主掌宰割者也。胞与庖同。”

又《上林中十池监》：

〈注〉师古曰：“《三辅黄图》云：‘上林中池，上籞五所’。”而此云“十池监，未详其数。”

又“中书谒者、黄门、钩盾、尚方、御府、永巷内者、宦者八
官令丞。”

〈注〉师古曰：“钩盾，主近苑囿。尚方，主作禁器物。御府，主天子衣服也。”

诸仆射署长、中黄门皆属焉。

〈注〉师古曰：“中黄门，谓奄人居禁中，在黄门之内给事者也。”

武帝太初元年，更名考工室为考工，左弋为佽飞居
室为保宫，甘泉居室为昆台，永巷为掖廷。佽飞掌弋
射，有九丞、两尉，太官七丞，昆台五丞，乐府三丞，掖廷
八丞，宦者七丞，钩盾五丞、两尉。成帝建始四年，更名中书谒者令为中谒者令。初置尚书，员五人，有四丞。
河平元年省“东织”，更名“西织”为织室。绥和二年，哀帝
省乐府，王莽改少府曰《共工》。